La Bibia piemontèisa/Testament Vej/Salm/Salm 138


Salm

138. Nosgnor! It rendo grassie con tut mè cheur 

 Lë scritor a fà vòt ed ringrassié sèmper Nosgnor përchè a lo libera e lo guerna.

Ëd David. Nosgnor! It rendo grassie con tut mè cheur. I veuj cantete 'd làude a la presensa dj'àngej. Im buto an ginojon dë 'dnans al santuari e i rendo grassie a tò Nòm përchè tò amor e toa fidelità a vniran mai a manch, e përchè ti 't l'has esaltà dzora 'd tute le còse tò Nòm e toa Paròla. Cand ch'it suplicava ti 't l'has ëscotame. Ti 't l'has ancoragiame e 't l'has dame fòrsa. Nosgnor! Che tùit ij rè dla Tèra at rendo grassie quand ch'a sento le paròle ch'it dise. Che lor a canto 'd lòn ch'a l'ha fàit Nosgnor, përchè lë splendrior ëd Nosgnor a l'é magnìfich. Combin che Nosgnor a sia grand, chiel a soagna coj ch'a son ùmij, ma ij superbi a-j varda da lontan. Bele s'i dovèissa passé 'nt ël pì bel mes dël perìcol, ti t'am guerne la vita. Ti 't vade contra ij mè nemis furios e toa man drita am salva. Ch'i peussa sté sèmper ant ël favor ëd Nosgnor. Che tò amor am ven-a mai a manché. Chita pa l'euvra 'd toe man.

Nòte 

Bibia
Testament Vej
Salm